
Ötlettől a valóságig, avagy egy szállodai projekt előkészítésének lépései

A globalizáció, illetve a piacgazdaság változásának felgyorsulása óta a szervezetek működését befolyásoló környezeti feltételek (piaci, jogi, gazdasági, stb.) folyamatosan változnak, így a XX. század második felétől a szervezetek számára szinte létformává vált az állandó alkalmazkodás, melynek egyik eszköze különböző projektek kidolgozása és megvalósítása.

A folytonos változási és megújulási kényszer a szálláshely-szolgáltatás piacára is érvényes, ezért a szállodát vezető menedzsereknek a mindennapi üzletmenet során különböző szállodai projekteket kell előkészíteniük, mint például új foglalási rendszer bevezetése, wellness részleg bővítése, hotel felújítása.

Dolgozatomban egy már meglévő szálloda, a Hotel Veszprém*** átalakításával foglalkozom. Véleményem szerint izgalmas annak a feltárása, hogy milyen módszerek, technikák segítségével lehet egy ilyen beruházást előkészíteni. A projektekre általánosan érvényes az újszerű jelző, így a Pannon Egyetem Turizmus Tanszéke által kidolgozott, Ifjúsági turizmus fejlesztési stratégiája alapján, több szempontból innovatív, a mai fiatalok igényeinek megfelelő ifjúsági szálláshelyet szerettem volna „létrehozni”.

Dolgozatom fő célkitűzése, hogy bemutassa azokat a projekttervezési,- előkészítési módszereket és technikákat, melyek elsajátítása elengedhetetlen egy sikeres projekt előkészítéséhez.

Kutatásomban vizsgálom a szállodai és más beruházási projektek között fennálló különbségeket, azok tervezési és előkészítési szakaszában, illetve kvantitatív módszerrel (kérdőíves adatgyűjtéssel) feltárom a fiatalok (elsősorban 12-35 év közöttiek) utazási szokásait, motivációit és az ifjúsági szállókkal szemben támasztott követelményeiket, fejlesztési javaslataikat.

Az eredményekről általánosságban elmondható, hogy a korábbi évek kutatásai és az általam végzett kérdőíves megkérdezés csak egy kérdéskört érintve mutatott jelentős eltérést. A szállodai és más beruházási projektek esetében ugyancsak jól alkalmazhatóak Görög Mihály és Hans Corsten életciklus-modelljében bemutatott tervek, elemzések, csupán négy kisebb eltérést véltem felfedezni a projekt tervezése során.

